જનકરાય માસ્તરની ગામમાં આબરૂ સારી. હવે તો નિવૃત થવામાં ત્રણેક વરસ બાકી. ગામને માસ્તર ફાવી ગયાં,ને માસ્તરને ગામ ફાવી ગયું. શરૂઆતમાં પગાર ટૂંકો પણ ગામડાં ગામમાં શાકબકાલુ મફત મળી રહે. વળી એ રહ્યા બ્રાહ્મણ એટલે ઠીક ઠીક પ્રમાણમાં ગોરપદુ પણ મળી રહે ને જ્યારે એ આ ગામમાં નોકરીએ આવ્યા ત્યારે ગામમાં કોઈ ગોર ના મળે. સારા માઠાં પ્રસંગે લોકો બે ગાઉ દૂર જઈને જીવાપરથી ગોર લઇ આવતાં. જનકરાય આવતા એ તકલીફ પણ મટી ગઈ. ગામની વસ્તી હશે લગભગ 1200 માણસની એટલે સત્યનારાયણની કથા, હોમ,હવન, લગ્ન, કારજની વિધિ, પિતૃ દોષ આવું બધું ચાલ્યાં કરે.